Ons deel aan die heerlikheid van Jesus Christus omdat ons glo. Ons kan verseker wees van die toekoms wat God vir ons beplan. Daarom is allerhande voorspellings oor die wederkoms onnodig. God is 'n God van die lewe wat doen wat Hy beloof.
2 Tessalonisense 2:1-12
Wetteloosheid se mag sal gebreek word
Dit is duidelik dat die gemeente in Tessalonika Paulus verkeerd verstaan het. Sy boodskap in sy eerste brief (hfst. 5) dat Jesus onverwags sou kom, is deur hulle geïnterpreteer dat Jesus moontlik reeds gekom het óf binnekort sou kom. Dit kan ook moontlik wees dat daar iemand was wat valslik in sy naam 'n brief geskryf het (2:2) en sommige verwar het met 'n verkeerde interpretasie van sy vorige boodskap oor die wederkoms.
Paulus versoek hulle egter om nie so gou van stryk gebring te word deur misleidende interpretasies oor die wederkoms nie, maak nie saak of dit in 'n profetiese uitspraak gedoen word of deur 'n brief nie. Daarom bevestig Paulus heel moontlik in 2 Tess 3:17 die egtheid van hierdie brief, deur die groete met sy eie handskrif te skryf.
As 'n mens al die inligting hierbo so beskou, is dit maklik om benoud te raak. Hoe meer jy weet van wat in die wêreld aangaan, hoe meer weet jy van die mag van wetteloosheid. Dan is die woorde waarmee Paulus hierdie perikoop begin en eindig ook vir ons bedoel:
Jesus kom weer en Hy sal ons met Hom herenig na Hy die wetteloosheid uit die weg geruim het! En 'n mens moet waak teen wetteloosheid in jou eie lewe – 'n mens kan nie 'n norm vir jouself word nie, dat wat jy dink goed en sleg is, jou lewe bepaal nie. Dié voorreg behoort net aan die Here.
Aanvangswoord: (2 Tessalonisense 1)
Lied 499 "Die Heer is God en niemand meer vs 1,2"
Verootmoediging: Gebed ahv Lied 231
Vryspraak: Efesiërs 2:8-10 ()
Lofverheffing: (1e persoon aanhalings uit Psalm 145)
Lied 192 "Grote God U skepperhand 1,2,3" en/of
Skriflesing: 2 Tessalonisense 2:1-17
Geloofsbelydenis: (Uit Psalm 145)
Musikale Amen: Lied 269 "God bly met U waar u ook mag gaan 1,4" (vervang "u" met "ons") of
Die Here is naby almal wat Hom aanroep, almal wat Hom in opregtheid aanroep. Aan dié wat Hom dien, gee Hy wat hulle vra (Ps 145:18-20a).
Aan die gemeente van die Tessalonisense wat aan God ons Vader en die Here Jesus Christus behoort. Genade en vrede vir julle van God ons Vader en die Here Jesus Christus!
(2 Tessalonisense 1)
Gebed ahv Lied 231
ons kom sing u Naam ter ere –
Aan U die eer…
(RUBRIEK: FLAM Gemeentesang – God se heerskappy / Wederkoms)
Musiek & teks: Onbekend
Afrikaanse Teks: AP van der Colf
© Tradisioneel / Geen inligting
Vertel kinders in die eenvoudigste taal moontlik van die breë lyne van die wederkoms. Bybelse Ensiklopedie onder redaksie van WH Gispen ea beskryf die kern daarvan soos volg:
Die toekomsverwagting v.d. Christelike geloof is gerig op die—wat die voitooiing v.d. verlossingswerk bring. Daar is 'n onlosmaaklike verband tussen die Opstanding van Christus, sy Hemelvaart, sit aan die regterhand van God en die —, Mt. 26:64; Hd. 1:11; 1 Ts. 1:10. Christus sal in heerlikheid verskyn, Mt. 24:30, en elkeen sal Hom sien, Opb. 1:7. Hy kom om te oordeel, 2 Tm. 4:1. Die dooies sal opgewek word en dan sal dit die einde wees, wanneer Hy koningskap aan God die Vader oordra. Dan sal God alles in almal wees, 1 Kor. 15:23–28. Die oomblik v.d.—is Gods geheim, Mt. 24:36, en is nie te bereken uit die voortekens waarvan die Skrif praat nie. Dit sal onverwags wees, Mt. 24:44; 1 Ts. 5:2. Die gemeente word gevra om met die oog op die —, waaksaam te wees, Mt. 25:1–13, 14–30.
Die Nuwe Testament vir Kinders deur Stephan Joubert, Jan van der Watt en Hennie Stander, (1999) gee die fokusteks soos volg:
Oppas vir Slegte Mense!
2 1–2 Ek wil met julle praat oor die dag wanneer ons Here Jesus Christus weer terugkom. Ek hoor julle is bang vir daardie dag. Dit is omdat julle alles glo wat party mense vir julle sê. Boonop het iemand julle ook nog omgekrap deur 'n vals brief in my naam na julle toe te stuur. Daarom dink julle die wederkoms* gaan nou enige oomblik plaasvind. Kom ek sê nou vir julle wat alles eers nog moet gebeur:
• 3–5 Voor die Here kom, gaan baie mense ophou om in Hom te glo. In daardie tyd sal 'n baie slegte mens hier op die aarde begin werk. Hy sal lelike dinge aanvang. Hy sal dink hy is beter as God. Hy sal sommer daar in die plekke waar mense vir God aanbid sê: "Ek is God!"
• 6–8 Hierdie slegte mens is nog nie hier nie. Want die tyd is nog nie reg vir sy koms nie. Maar 'n klomp duiwels* werk nou hard om te sorg dat hierdie goddelose mens kan begin met sy werk. Moenie julle oor hom bekommer nie: die Here Jesus sal self met hom afreken as Hy die dag terugkom.
• 9–12 Hierdie goddelose mens kry al sy krag by Satan. Hy sal allerhande wonders doen om mense te mislei om sonde te doen. Almal wat nie in Jesus glo nie sal agter hom aan loop. God gaan hulle swaar straf.
Golfspelers weet hoe moeilik 'n hole-in-one is. Min kry dit reg. Mens moet jou mik ken!
Curiosity, die Mars Ruimtelaboratorium, het verlede jaar veilig in die Galekrater op Mars geland. Die akkuraatheid van hierdie plasing is meer as wat nodig is om in Kaapstad te staan en met een hou 'n hole-in-one tot in Londen te slaan.
Curiosity is op 26 November 2011 gelanseer, en het eers op 6 Augustus 2012 op Mars geland. Die afstand tussen die twee planete beteken dat radioseine 14 minute neem om die aarde te bereik. Dit het Curiosity net sewe minute geneem om op Mars te land nadat dit die atmosfeer binnegaan het. Toe die radioseine wat vertel Curiosity is in Mars se atmosfeer die aarde bereik, was dié tuig al óf sewe minute veilig op die grond, of sewe minute lank 'n wrak.
Dit het besondere akkuraatheid geneem om Curiosity presies in die Galekrater, langs 'n berg wat ses kilometer hoog staan, te laat land. Indien die beplanners se mik 'n fraksie uit was, het Curiosity Mars totaal gemis, wat nog te sê akkuraat op die regte plek geland.
Ruimtevaarders en golfspelers weet moes moet weet waarheen jy mik. Jy moet die teiken ken en helder kan sien. Jy moet boonop met sekerheid slaan, met net die regte hoeveelheid krag. Anders mis jy totaal.
In ons teks praat Paulus met die gemeente in Tessalonika oor God se eindbestemming met die wêreld. Dit is duidelik dat daar by hulle verwarring en onsekerheid oor die wederkoms ontstaan het.
In sy eerste brief aan die Tessalonisense het Paulus gesê die wederkoms gaan skielik kom. Toe ontstaan daar wanbegrip weens:
misleidende predikers, en
selfs dalk 'n valse brief wat kwansuis deur Paulus geskryf sou gewees het.
Dit laat die idee in die gemeente posvat dat die wederkoms reeds plaasgevind het. En nie net was daar verwarring daaroor nie, dit sou ook ontsteltenis tot gevolg hê dat dit dalk beteken hulle was nie deel daarvan nie. Daarom skryf Paulus om hulle te verseker: Die wederkoms het vir seker nog nie gekom nie. God het nog nie met sy volk by die eindbestemming, die heerlikheid wat wag, aangekom nie.
Trouens, sê Paulus, die wederkoms sal ook nie gebeur voordat sekere duidelike gebeurtenisse plaasvind nie. Watter gebeurtenisse?
Daar sal eers 'n nog groter afval van die Christelike geloof plaasvind.
Mense sal verlei word, mislei word en baie sal meegesleur word deur die dwalinge wat verkondig word.
Hulle sal die leuen glo.
Hulle sal die ongeregtigheid kies.
Dit alles sal saamhang met en meegebring word deur die verskyning van 'n bepaalde persoon, 'n mens. Maar nie maar net 'n bose of slegte mens nie, nie maar net nog iemand wat Christene sal vervolg of God sal haat nie. Hierdie "wettelose mens" is niemand minder as die Antichris self nie.
Hierdie figuur uit die eindtyd word die finale verpersoonliking van alles en almal wat hulle teen God en teen alles wat as heilig beskou word, verset. Voor die eerste koms van Christus het Antiochus Epifanes as teken van sy minagting vir die God van die Jode die tempel in Jerusalem ontheilig. Dit het tot die sogenaamde Makkabese opstand van 'n groep Jode gelei. Maar net so sal die Antichris voor die tweede koms van Christus verskyn. Sy koms sal gepaardgaan met allerlei tekens en magsvertoon en baie sal daardeur mislei en verlei word.
Anders as sommige populêre preke sê Paulus dus dat dit eintlik nog erger sal word. Dinge sal nog slegter gaan. Die wêreld is op pad na 'n stadium van totale anargie en verval van reg en orde. Goddeloosheid sal hoogty vier.
Maar juis dit kan gelowiges tot groot onsekerheid en selfs wanhoop dryf. Sou hulle kon staande bly? Sal hulle nie ook mislei word en so uiteindelik saam met hierdie wettelose mens wie se uiteinde weliswaar die verderf is, die ewige oordeel en verdoemenis ingaan nie? Nee, sê Paulus. En dit is eintlik waaroor die brief gaan! Nee, julle is anders. Julle is God se mense.
God bewaar God se mense
Julle gaan nie deur die dwalinge en misleidinge meegesleur word soos diegene wat nie regtig deel was van die geloofsgemeenskap van Christene nie. Vir julle is die hoop op die heerlikheid van Christus verseker. Julle kan aan 'n blywende troos vashou. En daarvoor kan hy God altyd vir hulle dank!
Maar, hoe is dit moontlik? Hoe kan gelowiges hierdie sekerheid en waarborg hê? Hoe weet ek dat ek nie dalk ook naderhand van die geloof sal verval nie? Hoe kan ek gevrywaar bly van dwaalleer en misleiding, van die verblindende magsvertoon van God se vyande? Hoe gaan ek weet dat ek veilig sal wees wanneer die Antichris kom en soveel mense verlei en van die waarheid afvallig maak?
En dis waar Paulus se trooswoord aan die Tessalonisense ook ons trooswoord word: Die waarborg dat hulle behoue sal bly, lê nie in hulleself of in húlle geloofsvolharding nie. Dit lê primêr by God. Hulle verlossing en saligheid, soos ook hulle volharding en die uiteindelike vervulling van die hoop wat in hulle hart gegee is, kom van God af.
Paulus dit met 'n hele reeks stellings (verse 13, 14):
God het julle gered deurdat sy Gees julle geheilig en afgesonder het om die waarheid te kan glo.
God het julle geroep deur die boodskap van die evangelie en God sal julle uiteindelik laat deel in die heerlikheid van Christus, al verduur julle nou hoeveel spot en verguising.
Hy bewys aan julle sy liefde (17) en Hy gee deur sy genade 'n blywende troos en goeie hoop.
En in hierdie troue God wat dít alles gedoen het en steeds doen, mag julle julle vertroue stel – enduit, kom wat wil!
Oordeel as goeie nuus
Die troos is nie net dat God ons bemagtig nie. Die troos is ook dat God oor boosheid, die Antichris en ongehoorsaamheid oordeel.
Vir ons is oordeel dikwels 'n harde woord. Soos 'n goeie Hollywoodfilm, wil ons graag hê alle dinge moet op 'n goeie noot eindig, met almal wat almal se pêl is. Dit is 'n baie naïewe opvatting oor die karakter van boosheid self. Dit verstaan nie wie die Satan is, en waartoe mense aangehits word nie.
Die goeie nuus is dat God boosheid uiteindelik oordeel en tot niet maak (vers 8). Ons troos is dat God dit vir ons doen. Hy maak ons vry van die impak van boosheid.
God bemagtig ons
Paulus gaan ook verder: God neem die inisiatief om ons vas te laat staan. Daarom kan ons nou as bemagtigde mense gelowig met hierdie krag reageer. Uit wat God vir ons gedoen het, volg dat ons in staat is om vas te staan (vers 15).
Daar is twee kante hieraan. Enersyds, die wonderlike versekering aan die Tessalonisense dien as aansporing om inderdaad vas te staan. Om, standvastig teen alle dwaling en gepoogde misleiding, vas te hou aan die waarheid soos wat dit aan hulle oorgedra is. Maar dit beteken nie maar net vasstaan by wyse van vasbyt en uithou en kop toetrek nie.
Andersyds beteken dit 'n aktiewe en handelende volharding. Paulus bid dat die Tessalonisense, deur "woord" en "daad" goed sal doen. Dit beteken niks minder nie as om as aktiewe getuies in die wêreld te leef, só dat deur hulle woorde en dade die goeie, ook die goeie van die Goeie Boodskap in sy volle omvang, gehoor en gesien sal word.
Ons is dus Woord- en daadgetuies. En so word ons as gelowiges medewerkers van God in sy voortgaande heilswerk in die wêreld, getuies van sy genade, bringers van die goeie nuus; vir armes, ook vir rykes, vir elkeen wat dit nodig het.
Gedra deur God se beloftes
Maar, soos in Matteus 28:20, word ook hierdie getuienislewering gedra deur sy belofte; Christus, saam met God ons Vader, bemoedig en versterk ons. En dít word 'n blywende "troos" wat ons voortdurend in staat stel om te volhard en om as gelowiges voort te gaan op die pad. Volhardend, getuigend, werkend, te midde en ten spyte van die magte van die Antichris wat om ons druis.
Uiteindelik sál God oorwin, sál sy oordele voltrek word oor die magte van die duister, sál sy koninkryk in al sy volheid kom – by sy wederkoms! En ons mág weet, ons sál dan saam met Hom wees! Ons sál deel in sy oorwinning en in sy heerlikheid.
God se mik is nie uit nie. God is met ons presies op koers, op pad na die heerlikheid wat God vir ons weggelê het.
maar al die goddeloses verdelg Hy. (Uit Psalm 145)
Skep moed, sê die Here, skep moed almal in die gemeente van _________, sê die Here! Volhard in die geloof, want Ek is by julle, sê die Here die Almagtige (uit Haggai).